ספרים שמתמקדים בליין הם Lois Lane: A girl reporter grows up מאת רבקה לין רייט, שהתפרסם בשנת 1983, וכן הספר Lois Lane מאת מינדי ניואל העוסק בה (1986), אך אלו הם, ככל הנראה, היחידים.
השחקניות שגילמו את דמותה של לויס ליין בסרטים ובסדרות הטלוויזיה. משמאל לימין: פיליס קואטס, נואל ניל (הרפתקאותיו של סופרמן, 1953–1958), מרגו קידר (סופרמן: הסרט, 1978), טרי האצ'ר (לויס וקלארק: הרפתקאותיו החדשות של סופרמן, 1993–1997), אריקה דוראנס (סמולוויל, 2004–2011), קייט בוסוורת' (סופרמן חוזר, 2006) ואיימי אדמס (איש הפלדה, 2013).
בסדרת הטלוויזיה "לויס וקלארק: הרפתקאותיו החדשות של סופרמן" השחקנית טרי האצ'ר מגלמת את דמותה של לויס ליין בתפקיד ראשי. לויס מתוארת כעיתונאית שאפתנית, עקשנית ורבת תושייה. למרות שהיא נקטה בשקרים לבנים על מנת להשיג סקופים, היא מתוארת כדמות מוסרית ביותר, שלעיתים קרובות מסייעת לסופרמן להישאר איתן מבחינה מוסרית ומורלית ולא להיכנע לייאוש. במהלך הסדרה מנהלת לויס יחסים מורכבים עם קלארק קנט: הם מתחילים בתחרותיות ויריבות, נמשכים ליחס של שותפות קורקטית, ידידות עמוקה, חברות ולבסוף רומן ואף חתונה. בהתחלה לויס מאוהבת בסופרמן אך לבסוף היא מתאהבת בקלארק (עוד לפני שנודע לה סוד זהותו). בעונה השלישית גילתה את זהותו ובסוף אותה עונה התחתנה עם קלארק.
בסדרת הטלוויזיה "סמולוויל" החל מהעונה הרביעית השחקנית אריקה דורנס מגלמת את דמותה של לויס ליין, שם היא מוצגת כבת דודתה של העיתונאית הצעירה קלואי סאליבן, חברתו הטובה של קלארק קנט. לויס, שגודלה בידי אביה הגנרל, מתוארת כצעירה עצמאית, שתלטנית ולא ממושמעת, המסוגלת להסתדר בכוחות עצמה, יודעת הגנה עצמית ואף מצילה לעיתים את קלארק. בעונות הרביעית והחמישית לויס מתגוררת לתקופות ממושכות בחוות קנט, ומפתחת קשר עמוק עם קלארק. לויס וקלארק נהנים לעקוץ זה את זה, אך מגלים קרבה והבנה עמוקה בשיחות שבהם הם משתפים זה את זה בחייהם האישיים. בעונה השישית לויס יוצאת עם אוליבר קווין, החץ הירוק. בעונה השביעית לויס מתקבלת לעבודה ב"דיילי פלנט" ויוצאת עם העורך החדש, גרנט גבריאל, השיבוט של ג'וליאן, אחיו המת של לקס לות'ר. בעונה השמינית לויס וקלארק מגיעים לאזור הרפאים, ומוצאים שם את קארה הנעדרת. קלארק פותח שער מעבר לכדור הארץ, ורוח של אסירה אחת, החיילת פאורה, אשתו של זוד, בורחת ומשתלטת לזמן קצר על גופה של לויס, עד שקלארק מוציא את הרוח מלויס. קלארק מתקבל לעבודה ב"דיילי פלנט" כשותף של לויס, וקרבת העבודה מחזקת את רגשות האהבה ביניהם. כאשר נבל המתמקד בזוגות חוטף את לויס וקלארק ומאיים לחשמל את קלארק אם לויס לא תענה בכנות על שאלותיו, לויס מכירה ברגשותיה כלפיה קלארק ומודה בהם. קלארק מכיר ברגשות מצדו לאחר פרדתו מלאנה לנג, חברתו מהתיכון. לויס וקלארק ממשיכים לעבוד יחד, יוצאים לדייטים בעונה התשיעית, מתארסים בעונה העשירית לאחר שקלארק מגלה ללויס את סודו המלא, ומתחתנים בפרק האחרון.
באירוע הקרוסאובר "עולמות אחרים" של "יקום החץ" גילמה את דמותה השחקנית ביטסי טולוץ'.
אוחזר מתוך "https://he.wikipedia.org/w/index.php?title=לויס_ליין&oldid=26698803"